ÚVOD

Vo svojom úvodnom príhovore adresovanom Európskemu parlamentu predsedníčka Komisie Ursula von der Leyenová vyhlásila: „Dokončime konečne úniu kapitálových trhov.“ V tomto akčnom pláne sa vytyčujú kľúčové opatrenia na plnenie tohto záväzku.

Európsky parlament a členské štáty často a opakovane vyjadrovali podporu únii kapitálových trhov. V decembri 2019 členské štáty odsúhlasili závery Rady o tom, ako prehĺbiť úniu kapitálových trhov. Európsky parlament vo svojej iniciatívnej správe zo septembra 2020 vyzýva Komisiu a členské štáty, aby prijali rozhodné opatrenia s cieľom vybudovať úniu kapitálových trhov.

Komisia prijala prvý akčný plán na vybudovanie únie kapitálových trhov v roku 2015. Odvtedy EÚ významne pokročila pri kladení základných pilierov. Prehlbovanie únie kapitálových trhov je však zložité a nemožno ho zavŕšiť jediným opatrením. Preto jediným spôsobom, ako napredovať, je sústavne sa posúvať vo všetkých oblastiach, v ktorých stále existujú prekážky brániace voľnému pohybu kapitálu. Ešte je potrebné vykonať veľa práce a je na čase zvýšiť úroveň ambícií.

Viac než kedykoľvek predtým je teraz potrebná silná politická podpora. Únia kapitálových trhov dokáže urýchliť obnovu EÚ po pandémii ochorenia COVID-19. Dokáže takisto poskytnúť financovanie potrebné na plnenie Európskej zelenej dohody, pripraviť Európu na digitálny vek a riešiť jej sociálne výzvy. Aby sa to mohlo stať, je potrebná silná politická vôľa na podporu opatrení nevyhnutných na vybudovanie únie kapitálových trhov. Samotné inštitúcie EÚ však želaný výsledok dosiahnuť nedokážu; na to, aby únia kapitálových trhov dosiahla svoje ciele, musia účastníci trhu a všetci Európania využiť príležitosti, ktoré im ponúka.

V novembri 2019 Komisia vytvorila fórum na vysokej úrovni pre úniu kapitálových trhov, ktoré sa skladalo z 28 vedúcich pracovníkov v tejto oblasti, odborníkov, zástupcov spotrebiteľov a akademikov. V júni 2020 fórum zverejnilo svoju záverečnú správu so 17 odporúčaniami Komisii a členským štátom na podporu únie kapitálových trhov. Prostredníctvom žiadosti o spätnú väzbu k tejto záverečnej správe získala Komisia názory širšieho spektra zainteresovaných osôb. Komisia tieto príspevky zvážila pri tvorbe opatrení uvedených v tomto akčnom pláne.



I.ÚNIA KAPITÁLOVÝCH TRHOV: PREČO A PREČO TERAZ

O čom je únia kapitálových trhov?

Únia kapitálových trhov je plán EÚ na vytvorenie skutočne jednotného trhu pre kapitál v celej EÚ. Jej cieľom je zabezpečiť tok investícií a úspor cez všetky členské štáty, z čoho budú mať prospech občania, investori aj podniky bez ohľadu na to, kde sa nachádzajú. Plne fungujúci a integrovaný trh pre kapitál umožní hospodárstvu EÚ udržateľne rásť a zvýšiť svoju konkurencieschopnosť. Ekonomicky silnejšia Európa bude lepšie slúžiť svojim občanom a prispeje k tomu, aby EÚ zohrávala významnejšiu úlohu na celosvetovej scéne.

Únia kapitálových trhov je dôležitá pre plnenie všetkých kľúčových cieľov hospodárskej politiky EÚ, ku ktorým patria: obnova po pandémii spôsobenej ochorením COVID 19, inkluzívne a odolné hospodárstvo, ktoré pracuje pre všetkých, prechod na digitálne a udržateľné hospodárstvo a strategicky otvorená autonómia v čoraz komplexnejšom globálnom hospodárskom kontexte. Splnenie týchto cieľov si vyžaduje značné investície, na ktoré nebudú postačovať len verejné prostriedky a tradičné financovanie prostredníctvom bankových úverov. Iba dobre fungujúce, hlboké a integrované kapitálové trhy dokážu poskytnúť taký rozsah podpory, aký je potrebný na prekonanie krízy a posilnenie transformácie. Únia kapitálových trhov nie je sama osebe cieľom, je však základnou politikou na dosiahnutie pokroku v oblasti kľúčových európskych priorít.

Vzhľadom na krízu spôsobenú ochorením COVID-19 sa vybudovanie únie kapitálových trhov stalo ešte naliehavejším. Verejná podpora a bankové úvery pomohli domácnostiam a podnikom pokračovať v činnosti tým, že riešili krátkodobý nedostatok likvidity spôsobený obmedzeniami pohybu. Ak však majú podniky zostať solventné zo strednodobého a dlhodobejšieho hľadiska, potrebujú stabilnejšiu štruktúru financovania. Priemysel EÚ potrebuje viac kapitálu na to, aby sa zotavil z hospodárskeho šoku a stal sa odolnejším, čo platí najmä pre malé a stredné podniky, ktoré sú hlavnou oporou nášho hospodárstva.

Vybudovať úniu kapitálových trhov si vyžaduje čas. Snaha zaviesť jednotný trh pre kapitál začala už Rímskou zmluvou, no tento cieľ sa ešte nepodarilo dosiahnuť. V akčnom pláne z roku 2015 sa stanovujú niektoré opatrenia potrebné na vytvorenie únie kapitálových trhov a mnohé z nich už boli schválené a vykonávajú sa. To však nestačí. Pokrok v niektorých kontroverzných otázkach je pomalý. V mnohých oblastiach stále existujú značné prekážky brániace dobre fungujúcej únii kapitálových trhov vrátane právnych predpisov týkajúcich sa dohľadu, daní a platobnej neschopnosti. Tieto prekážky pochádzajú z histórie, zvykov a kultúry. Sú hlboko zakorenené a bude trvať dlhší čas, kým sa ich podarí prekonať.

Neexistuje také opatrenie, ktoré by samo osebe stačilo na dokončenie únie kapitálových trhov. Jediným spôsobom, ako napredovať, je posúvať sa krok za krokom vo všetkých oblastiach, kde stále existujú prekážky brániace voľnému pohybu kapitálu. Toto si vyžaduje záväzok a odhodlanie všetkých strán. Keďže budovanie únie kapitálových trhov je postupný proces založený na mnohých malých, ale dôležitých zmenách, je dôležité nezabúdať na globálnu víziu únie kapitálových trhov.

Vízia únie kapitálových trhov

Únia kapitálových trhov by mala byť prínosom pre všetkých Európanov bez ohľadu na to, kde žijú a pracujú. Obyvateľom menších členských štátov by mala priniesť výhody, ktoré už využívajú ľudia vo väčších uznávaných finančných centrách. Podniky vrátane malých a stredných podnikov by mali mať prístup k financovaniu a investori by mali mať možnosť investovať do projektov v celej EÚ. Kapitál by mal tiecť tam, kde môže priniesť najväčší úžitok a pomôcť pri napĺňaní dlhodobých spoločenských potrieb, a to najmä v súvislosti so zelenou a digitálnou transformáciou. Účastníci trhu by mali mať prospech z konkurenčných a transparentných trhov. Prístup k informáciám a infraštruktúre by mal byť efektívny a nediskriminačný.

Spotrebitelia by mali mať širší výber, pokiaľ ide o ich úspory a investície, a mali by byť dobre informovaní, a to aj o aspektoch udržateľnosti, a vhodne chránení bez ohľadu na to, kde sa nachádzajú. Voľba finančných produktov a služieb by nemala závisieť od tradícií alebo trhovej sily, ale mala by byť výsledkom konkurenčného výberu. Cezhraničným investíciám by nemali stáť v ceste explicitné ani implicitné prekážky. Prekážky, ktoré sú spôsobené rozdielmi vo vnútroštátnych právnych predpisoch, presadzovaní práva, daňovom systéme a dohľade v jednotlivých štátoch, by sa mali zmierniť a nemali by brániť voľnému toku kapitálu. Investičné rozhodnutia by sa mali riadiť jednotným súborom pravidiel – rovnakým súborom pravidiel, ktoré priamo a rovnako platia pre všetkých účastníkov trhu bez ohľadu na to, kde sa nachádzajú.

Prečo je únia kapitálových trhov v súčasnosti ešte dôležitejšia?